La presidenta del Govern de les Illes Balears, Francina Armengol, ha fet aquest dissabte una crida a la "realitat plural" d'Espanya, contra "la centralitat de Madrid", amb motiu de l'entrega dels premis Ramon Llull i les medalles d'or de les Balears 2020. "L'Estat ha de donar resposta a l'Espanya que es buida, sens dubte, però també a la que s'omple", ha advertit en el seu discurs, en què han estat presents tant el turisme com l'emergència d'habitatge que pateixen les Illes, a més de la violència masclista i l'abús a menors.

"Patrimoni cultural i lingüístic, dinamisme, integració, compromís ètic, història". Així definia la presidenta la societat balear en al·lusió a l'Estatut d'Autonomia, que compleix enguany 37 anys. Amb motiu del Dia de les Illes Balears, que se celebra aquest diumenge, l'entrega de premis ha homenatjat les personalitats més destacades d'aquest 2019 de diferents àmbits.

Armengol ha fet referència a l'augment de població de les Illes els darrers anys i les seves dificultats: "Una insularitat que ens limita i una falta de finançament que ens dificulta afrontar els increments de població i les seves conseqüències sobre els serveis bàsics", ha dit. En aquest punt, la presidenta ha subratllat que, "quan parlam d'un nou model de finançament, parlam sobretot de justícia social", i ha recordat que calen recursos per a aspectes clau com la sanitat, l'educació i la sostenibilitat.

Amb relació als principals reptes de les Balears, la presidenta ha aprofitat per recordar algunes de les fites aconseguides en el si del seu govern. La regulació contra el turisme d'excessos -"que ha de marcar un abans i un després en el nostre model econòmic i social", ha assegurat- i el Decret d'habitatge aprovat aquest divendres han estat algunes de les mesures que li han permès treure pit.

Contra els qui neguen el canvi climàtic

En una al·lusió a l'amenaça de pandèmia de coronavirus, la presidenta de l'Executiu ha assenyalat que, "en moments de preocupació sanitària mundial, la nostra salut està en les millors mans". "Davant qualsevol esdeveniment en aquest planeta cada vegada més petit, més interconnectat, sempre donarem la nostra millor resposta", ha afegit.

Armengol també ha parlat d'una altra de les crisis que pateix la societat actualment, la del "canvi climàtic i la destrucció del planeta". Sobre això, ha reconegut que "el món titubeja" en la resposta que cal donar-hi i ha criticat "els qui neguen el que és evident per defensar la seva posició en l' statu quo".

En clau feminista, ha criticat la "societat global, que enalteix els drets humans, però que alhora conviu amb la violència inacceptable del masclisme assassí, amb el negoci denigrant de l'explotació i el tràfic de dones i amb la depravació repugnant dels qui abusen dels menors". La igualtat ha estat un dels fils conductors de la seva intervenció, en què ha clamat per la lluita contra la "bretxa salarial" i a favor de "la pujada del salari mínim, massa lligat encara a les professions més feminitzades".

La cap de l'Executiu balear ha mostrat preocupació pel "dolor i la violència inacceptable de l es morts a la nostra mar d'aquells qui cerquen una oportunitat de vida". Davant això, ha assenyalat que "és la nostra responsabilitat involucrar-nos-hi".

Els premiats

Durant el seu discurs, la presidenta ha reconegut la tasca dels 13 guanyadors dels premis Ramon Llull i de les dues medalles d'or: el pintor Rafel Tur i l'Orquestra Simfònica de les Balears. Entre els guardonats, destaquen persones de tots els àmbits: des del periodisme, amb noms com Pilar Bonet, fins a l'esport, amb Mario Mola i Catalina Corró, passant per l'educació -del qual s'ha destacat Esperança Riera i Pilar Castelló- i la medicina -amb el metge Javier Cortés com a premiat-.

Els vidres Guardiola, la dissenyadora Rosa Esteve i el Born Teatre han desfilat per l'escenari per obtenir el seu reconeixement. En l'àmbit de l'activisme, el Consell de Govern ha volgut premiar el biòleg Xavier Pastor i la Coordinadora d'ONGD a les Illes Balears. La Corporació RTVE Illes Balears ha estat guardonada pel quarantè aniversari de l' Informatiu balear, mentre que Sector Balear de la Pesca Professional ha obtingut el premi pel seu paper en la conservació marítima.